钦定古今图书集成/明伦汇编/官常典/第782卷 > 裴矩
## 钦定古今图书集成/明伦汇编/官常典/第782卷 > 裴矩

按《唐书》本传，“矩字弘太，绛州闻喜人。父讷之，为齐太
子舍人。矩在乳而孤，及长，好学，有文藻智数。再补高
平王文学，齐亡，不得调。隋高祖为定州总管，召补记
室，以母忧去职。高祖已受禅，迁给事郎，奏舍人事。帝
伐陈，为元帅记室。江左平，诏矩巡抚岭南。未行而高
智慧等乱，道不通，帝难其遣，矩请速进，许之。次南康”，
得兵数千人。是时，俚帅王仲宣逼广州，遣别将围东
衡州，矩与将军鹿愿赴之。贼立九壁，屯大庾岭，矩进
击，破之。贼惧，释东衡州之围，据愿长岭，又击破之，斩
其帅，自南海趣广州，仲宣惧，溃去。绥集二十馀州，承
制署渠帅为刺史、县令。还报，帝大悦，诏升殿劳苦之，
拜开府，爵闻喜县公，赐赉异等。迁累内史侍郎。时突
厥彊盛都蓝与突利构难，屡犯塞。诏太平公史万岁
为行军总管，出定襄道，以矩为长史，破达头可汗，而
矩功不见录。还为尚书左丞，迁吏部侍郎，名称职。炀
帝时，西域诸国悉至张掖交市，帝令矩护视。矩知帝
勤远略，乃访诸商胡国俗、山川险易，撰《西域图记》三
篇，合四十四国，凡列三道：北道起伊吾，径蒲类、铁勒、
突厥可汗廷，乱北流河至拂菻；中道起高昌、焉耆、龟
兹、疏勒，逾葱岭，䥽汗、苏对、沙那、康曹、何、大小安穆诸
国，至波斯；南道起鄯善、于阗、朱俱波、喝槃陀，亦度葱
岭，涉护密、吐火罗、挹怛。延漕国，至北婆罗门，皆竟
西海诸国亦自有空道交通。既还，奏之，帝引内矩问
西方事。矩盛言“胡多瓌怪名，宝俗土著，易并吞。”帝由
是甘心四夷，委矩经略。再迁黄门侍郎，参豫朝政。大
业三年，帝有事恒山，西方来助祭者十馀国。矩遣人
说高昌、伊吾等，啖以厚利，使入朝。帝西巡燕支山，高
昌等二十七国谒道左，皆使佩金玉，服锦罽，奏乐歌
儛，令士女盛饰纵观，亘数十里，示中国强富。后遂破
吐谷浑，拓地数千里，遣兵出戍，岁委输巨亿万计。帝
谓矩有绥怀略，擢银青光禄大夫。帝在东都，以蛮夷
朝贡踵至，讽帝悉召天下奇倡怪伎，大陈端门前，曳
锦縠、珥金琲者十馀万，百官都人列绘。幔阁夹道，
被服光丽，廛邸皆供帐池酒林胾译长，纵蛮夷与民
贸易，在所令邀饮食相娱乐。蛮夷嗟咨，谓中国为仙
晨帝所，天子以为诚。谓宇文述、牛弘曰：“矩所建白，皆
朕之志，要未发，矩辄先闻。非悉心奉国，畴能是邪？”又
助城伊吾，胁处罗入朝，帝益喜，赐貂裘、西胡珍器。从
帝巡塞，北幸启民帐。时高丽遣使先在突厥，启民引
见帝。矩因奏言：“高丽本孤竹国，周以封箕子，汉分三
郡，今乃不臣，先帝疾之，欲讨久矣。方陛下时，安得不
事？今其使朝突厥，及见启民，举国臣服，胁令入朝，可
致也。请面诏其使，令归语王，有如旅拒，方率突厥诛
之。”帝纳焉。高丽不听命征辽自此始。王师再临，辽皆
从。以劳加右光禄大夫。时纲纪汨振，宇文述、虞世基
用事，官以贿迁，惟矩挺节无秽声，世颇称之。矩以始
毕可汗众渐盛，建请以宗女嫁叱吉设，建为南面可
汗，分其势，叱吉不敢受。始毕闻之，稍怨望。矩又言：“突
厥淳陋，易离间，但内多群胡教导之。臣闻史蜀、胡悉
尤有谋，幸于始毕，请杀之。”帝曰：“善。”矩因诡计召胡受赐，斩马邑下，报始毕曰：“史蜀胡悉背可汗，我所共恶，
今既诛之。”始毕知状，由是不朝。后帝北巡，始毕率骑
十万围帝雁门，诏矩与虞世基宿朝堂待顾问。围解，
从幸江都宫。时盗贼蜂结，郡县上奏不可计。矩言于
帝，帝怒，遣诣京师，以疾解。俄而高祖入关，帝令虞世
基问方略，矩曰：“唯愿陛下亟西，天下定矣。”矩性勤谨，
未尝忤物。见天下方乱，其待遇士尤厚，虽厮役皆得
其欢。是时，卫兵数逃去，帝忧之，以问矩。矩曰：“今乘舆
淹狩已二年，诸骁果皆无家，人无匹合，则不久安，臣
请皆听纳室。”帝笑曰：“公定多智。”因诏矩尽召江都女
子、孀家，恣将士所欲，即配之，人情翕然相悦，曰：“裴公
惠也。”宇文化及乱，众劫矩。贼皆曰：“裴黄门无豫也。”既
而众以秦王子浩为帝，诏矩为侍内，随而北。化及僭
位，署矩尚书右仆射，为河北道安抚大使。又为窦建
德所获，建德以矩隋旧臣，遇之厚。建德起群盗，非有
君臣制度，矩为略制朝仪，不阅月，宪章拟王者，建德
尊礼之。建德败，来朝，擢殿中侍御史，爵安邑县公。累
迁太子詹事，检校侍中。时突厥数盗边，高祖遣使约
西突厥连和，突厥因请婚。帝曰：“彼势与我绝，缓急不
为用，奈何？”矩曰：“然北卤方炽，岁苦边，若权顺许以示
外援，须我完实更议之。”帝然其计。隐太子败，馀党保
宫城不解，秦王遣矩谕之，乃听命。迁民部尚书。太宗
即位，疾贪吏，欲痛惩乂之，乃间遣人遗诸曹一吏受
馈缣，帝怒，诏杀之。矩曰：“‘吏受赇，死固宜，然陛下以计
绐之，因即行法。所谓罔人以罪，非道之以德’之谊。”帝
悦，为群臣言之，曰：“矩遂能廷争，不面从。物物若此，天
下有不治哉！”年八十，精明不忘，多识故事，见重于时。
贞观元年卒，赠绛州刺史，谥曰敬。